钦定古今图书集成/明伦汇编/氏族典/第445卷 > 《廖用贤尚友录》 > 柳𧦬
## 钦定古今图书集成/明伦汇编/氏族典/第445卷 > 《廖用贤尚友录》 > 柳𧦬

按《隋书柳𧦬传》：“𧦬字顾言，本河东人也。永嘉之乱，徙
家襄阳。祖惔，梁侍中。父晖，都官尚书。𧦬仕梁，释褐著
作佐郎。梁国废，拜开府通直散骑常侍。寻迁内史侍
郎。以无吏干去职，转晋王谘议参军。王好文雅，招引
才学之士，而𧦬为之冠。仁寿初，引为东宫学士，甚见
优待，每召入卧内，与之宴谑。炀帝嗣位，拜秘书监。退”
朝之后，便命入阁。帝每与嫔后对酒，时逢兴会，辄遣
命之，至与同榻共席，恩若朋友。帝犹恨不能夜召，于
是命匠刻木偶人，能坐起拜伏，以像𧦬。帝每在月下
对酒，辄令宫人置之于座，与相酬酢为欢笑。从幸扬
州，遇疾卒，谥曰“康。”